**2η Ενότητα: Θυσία για την πατρίδα**

Ὥστε προσήκει τούτους εὐδαιμονεστάτους ἡγεῖσθαι*,* οἵτινες ὑπὲρ μεγίστων καὶ καλλίστων κινδυνεύσαντες οὕτω τὸν βίον ἐτελεύτησαν*,* οὐκ ἐπιτρέψαντες περὶ αὑτῶν τῇ τύχῃ οὐδ' ἀναμείναντες τὸν αὐτόματον θάνατον*,* ἀλλ' ἐκλεξάμενοι τὸν κάλλιστον*.* Καὶ γάρ τοι ἀγήρατοι μὲν αὐτῶν αἱ μνῆμαι*,* ζηλωταὶ δὲ ὑπὸ πάντων ἀνθρώπων αἱ τιμαί*·* οἳ πενθοῦνται μὲν διὰ τὴν φύσιν ὡς θνητοί*,* ὑμνοῦνται δὲ ὡς ἀθάνατοι διὰ τὴν ἀρετήν*.* Καὶ γάρ τοι θάπτονται δημοσίᾳ*,* καὶ ἀγῶνες τίθενται ἐπ' αὐτοῖς ῥώμης καὶ σοφίας καὶ πλούτου*,* ὡς ἀξίους ὄντας τοὺς ἐν τῷ πολέμῳ τετελευτηκότας ταῖς αὐταῖς τιμαῖς καὶ τοὺς ἀθανάτους τιμᾶσθαι*.* Ἐγὼ μὲν οὖν αὐτοὺς καὶ μακαρίζω τοῦ θανάτου καὶ ζηλῶ, καὶ μόνοις τούτοις ἀνθρώπων οἶμαι κρεῖττον εἶναι γενέσθαι*,* οἵτινες*,* ἐπειδὴ θνητῶν σωμάτων ἔτυχον*,* ἀθάνατον μνήμην διὰ τὴν ἀρετὴν αὑτῶν κατέλιπον*.*

**Λυσίας, Ἐπιτάφιος τοῖς Κορινθίων βοηθοῖς 79-81**